**Εδώ είμαι!**

Είμαι εδώ.

Περιμένοντας καρτερικά την ελευθερία μου, εκείνη που κάποτε θεωρούσα δεδομένη.

Μα πώς έγινε αυτό;

Είναι μακριά. Με δυσκολία φαίνεται η μορφή του.

Φωνές ακούγονται. Δε δίνω σημασία.

Είναι μακριά.

Βήματα μπροστά, αλλά και πάλι μακριά.

Οι φωνές πιο δυνατές. Κοντοστέκομαι, μα φεύγω.

Είναι μακριά.

Έρχεται! Πλησιάζει!

Η μορφή του σχηματίζεται, τα χαρακτηριστικά του καθαρά.

Οι φωνές δυναμώνουν, γίνονται ανυπόφορες.

Προσπαθώ να φύγω, μα δεν μπορώ να κουνηθώ!

Κλείνω τ’ αυτιά μου. Μάταια.

Οι φωνές γίνονται ουρλιαχτά.

Ο ουρανός μαύρος, όλα γύρω μου καμένα.

Δίπλα μου! Έφτασε δίπλα μου! Τι να κάνω;

Θέλω να φύγει! Πώς ήρθε εδώ; Γιατί;

Φωνάζω κι εγώ, μα κανείς δε με ακούει. Πώς άλλωστε;

Οι φωνές έχουν μπερδευτεί, δεν ξεχωρίζουν.

Είμαι μόνη μου. Μα πώς; Είναι κι άλλοι εδώ. Τους ακούω.

Κι αν σωπάσουμε; Ν’ ακούσουμε τι λένε οι φωνές.

Έτσι είναι καλύτερα!

Μα κοίτα! Μια αχτίδα ήλιου! Να κι ένα λουλούδι!

Τι ευτυχία! Θέλω τόσο πολύ να το κόψω.

Όχι! Όλα γκρίζα γύρω μου και μόνο αυτό. Δε θα το κόψω.

Που είναι; Η μορφή απομακρύνεται. Οι φωνές γίνονται ψίθυροι.

Κι εγώ συνεχίζω να κοιτώ το λουλούδι.

Περιμένοντας καρτερικά την ελευθερία μου.

Να κάψει ο ήλιος το κορμί μου. Να κόψω το λουλούδι που μετά βίας θα ξεχωρίζω απ’ τα υπόλοιπα.

Λίγη ακόμα υπομονή.

Εδώ είμαι!